তথ্যবিবরণী নম্বর : ৪১

**প্রখ্যাত কথাসাহিত্যিক রাবেয়া খাতুনের মৃত্যুতে মন্ত্রিপরিষদ সদস্যবৃন্দের শোক**

ঢাকা, ১৯ পৌষ (৩ জানুয়ারি) :

 প্রখ্যাত কথাসাহিত্যিক রাবেয়া খাতুনের মৃত্যুতে মন্ত্রী, প্রতিমন্ত্রী ও উপমন্ত্রীবর্গ গভীর শোক ও দুঃখ প্রকাশ করেছেন।

 পৃথক শোকবার্তায় তাঁরা মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

 মুক্তিযুদ্ধ বিষয়ক মন্ত্রী আ ক ম মোজাম্মেল হক; সড়ক পরিবহন ও সেতুমন্ত্রী ওবায়দুল কাদের; স্থানীয় সরকার মন্ত্রী মোঃ তাজুল ইসলাম; পররাষ্ট্রমন্ত্রী ড. এ কে আব্দুল মোমেন; পরিকল্পনামন্ত্রী এম এ মান্নান; শিল্পমন্ত্রী নূরুল মজিদ মাহমুদ হুমায়ূন; খাদ্যমন্ত্রী সাধন চন্দ্র মজুমদার; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন এবং বিজ্ঞান ও প্রযুক্তি মন্ত্রী স্থপতি ইয়াফেস ওসমান।

 এছাড়া শোক প্রকাশ করেছেন শিল্প প্রতিমন্ত্রী কামাল আহমেদ মজুমদার; নৌপরিবহন প্রতিমন্ত্রী খালিদ মাহমুদ চৌধুরী; পল্লী উন্নয়ন ও সমবায় প্রতিমন্ত্রী স্বপন ভট্টাচার্য; পানিসম্পদ প্রতিমন্ত্রী জাহিদ ফারুক; সংস্কৃতি বিষয়ক প্রতিমন্ত্রী কে এম খালিদ এবং বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী এবং পানিসম্পদ উপমন্ত্রী এ কে এম এনামুল হক শামীম।

#

মারূফ/নাইচ/সঞ্জীব/জয়নুল/২০২১/২২৫৫ঘণ্টা

তথ্যবিবরণী নম্বর : ৩৯

ভোক্তা এবং উৎপাদনকারীদের স্বার্থ রক্ষা করে পেঁয়াজ আমদানির বিষয়ে সিদ্ধান্ত নেয়া হবে

 -- বাণিজ্যমন্ত্রী

ঢাকা, ১৯ পৌষ (৩ জানুয়ারি) :

 বাণিজ্যমন্ত্রী টিপু মুনশি বলেছেন, দেশের ভোক্তা এবং উৎপাদনকারীদের স্বার্থ রক্ষা করেই পেঁয়াজ আমদানির বিষয়ে সিদ্ধান্ত গ্রহণ করা হবে। পূর্বে এলসি করা পেঁয়াজগুলো এখন দেশে প্রবেশ করছে। এগুলোর বর্তমান আমদানি মূল্য প্রতি কেজি প্রায় ৩৯ টাকা। নতুন আমদানির বিষয়ে দ্রুত সিদ্ধান্ত গ্রহণ করা হবে। দেশের পেঁয়াজ পুরোদমে বাজারে আসবে আগামী মার্চ মাসে। গণমাধ্যমের সহযোগিতা চেয়ে বাণিজ্যমন্ত্রী বলেন, কোনো অসাধু ব্যবসায়ীকে সুযোগ নিতে দেয়া হবে না, তাদের বিরুদ্ধে কঠোর ব্যবস্থা গ্রহণ করা হচ্ছে। পেঁয়াজ আমদানি নির্ভরতা আর থাকবে না। বর্তমানে দেশে ৮-৯ লাখ মেট্রিক টন পেঁয়াজের ঘাটতি রয়েছে। সরকার পেঁয়াজ উৎপাদনে স্বয়ং সম্পূর্ণতা অর্জনে ব্যাপক কার্যক্রম হাতে নিয়েছে। দেশে পেঁয়াজের উৎপাদন বাড়ছে। আশা করা যায় আগামী তিন বছরের মধ্যে দেশ পেঁয়াজ উৎপাদনে স্বয়ং সম্পন্ন হবে। পেঁয়াজের বিষয়ে সরকার সচেতন রয়েছে।

 বাণিজ্যমন্ত্রী আজ বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে সাংবাদিকদের বিভিন্ন প্রশ্নের জবাবে এসব কথা বলেন।

 বাণিজ্যমন্ত্রী সাংবাদিকদের প্রশ্নের জবাবে বলেন, বাজারে আলুর দর নেমে এসেছে। বাজারে আলুর দাম বেড়ে যাবার কারণে বাণিজ্য মন্ত্রণালয়ের অধীন টিসিবি সাশ্রয়মূল্যে বাজারে আলু বিক্রি করেছে। আলুর মূল্য এখন স্বাভাবিক। ভোজ্য তেলের মূল্য আন্তর্জাতিক বাজারে বেড়েছে। এটি একটি আমদানিনির্ভর পণ্য। সে কারণেই বাংলাদেশে এর সাময়িক প্রভাব পড়েছে। তবে, অসৎ উপায়ে যাতে পণ্যের মূল্য কেউ বাড়াতে না পারে, সে বিষয়ে সরকার সজাগ রয়েছে। এ মুহুর্তে চালের মজুত কিছুটা কম রয়েছে। সে জন্য সরকার চাল আমদানি করার সিদ্ধান্ত গ্রহণ করেছে। ইতোমধ্যে চাল আমদানি শুরু হয়েছে। প্রয়োজনীয় মজুত নিশ্চিত করতে প্রয়োজনীয় চাল সরকার আমদানি করবে। প্রয়োজনে বেসরকারি পর্যায়েও চাল আমদানির সুযোগ প্রদান করা হবে।

 টিপু মুনশি বলেন, ভারত তাদের সুবিধা মতো পেঁয়াজ বাংলাদেশে রপ্তানি করে এবং রপ্তানি বন্ধ করে দেয়। পেঁয়াজ আমদানিনির্ভর না থেকে দেশের মানুষের চাহিদা পূরণের জন্য সরকার নানামুখী পদক্ষেপ গ্রহণ করেছে। পদক্ষেপগুলো হচ্ছে উন্নতমানের বীজ ব্যবহার করে এবং উৎপাদনকারীদের উৎসাহ প্রদান করে দ্রুত পেঁয়াজের উৎপাদন বৃদ্ধি এবং ৪-৫ লাখ মেট্রিক টন পেঁয়াজ হিমাগারে সংরক্ষণের ব্যবস্থা করা। এছাড়া, ভরা মৌসুমে পেঁয়াজ পাউডার বানিয়ে বাজারজাত করা।

 বাণিজ্য সচিব ড. মোঃ জাফর উদ্দীন এ সময় উপস্থিত ছিলেন।

#

বকসী/রোকসানা/সাহেলা/মোশারফ/জয়নুল/২০২১/২১২০ঘণ্টা

তথ্যবিবরণী নম্বর : ৩৮

নিজেদের খাদ্য নিজেদেরই উৎপাদন করতে হবে

 -- কৃষিমন্ত্রী

ঢাকা, ১৯ পৌষ (৩ জানুয়ারি) :

 কৃষিমন্ত্রী ড. মোঃ আব্দুর রাজ্জাক বলেছেন, নিজেদের প্রয়োজনীয় খাদ্য নিজেদেরই উৎপাদন করতে হবে। চলমান করোনার কারণে যদি খাদ্য সংকট বা দুর্ভিক্ষ দেখা দেয়, তাহলে হাতে টাকা থাকলেও খাদ্য পাওয়া কঠিন হবে।

 মন্ত্রী আজ কৃষি মন্ত্রণালয়ের সম্মেলন কক্ষে মন্ত্রণালয়ের কর্মকর্তাদের সাথে ইংরেজি নববর্ষ উপলক্ষে মতবিনিময় সভায় এ কথা বলেন।

 কৃষিমন্ত্রী বলেন, খাদ্য নিরাপত্তায় মূল চ্যালেঞ্জ হলো দেশের জনসংখ্যা প্রতিবছর ২২-২৩ লাখ বৃদ্ধি পাচ্ছে; অথচ নানা কারণে চাষের জমি কমছে। এই স্বল্প জমি থেকেই মানুষের খাদ্য এবং প্রাণী ও পোল্ট্রি ফিডের যোগান দিতে হবে। সেজন্য কৃষি বিভাগের সকলকে আরো আন্তরিকতা ও নিষ্ঠার সাথে কাজ করতে হবে।

 কর্মকর্তাদের মাঠ পর্যায়ে যাওয়ার নির্দেশ দিয়ে মন্ত্রী আরো বলেন, কর্মকর্তাদের শুধু মন্ত্রণালয়ে বসে থেকে গতানুগতিক কাজ করলে হবে না। বরং মাঠ পর্যায়ে নিয়মিত পরিদর্শনে যেতে হবে। দেশের কোন এলাকায় কী চাষ করা যাবে বা সম্ভাবনা আছে তা চিহ্নিত করে পুরোপুরি কাজে লাগাতে হবে। যাতে করে কৃষি উৎপাদন আরো বাড়ানো যায়।

 এপিএ সম্পাদনে পরপর দুই বার কৃষি মন্ত্রণালয় দ্বিতীয় স্থান অর্জন করায় সকলকে ধন্যবাদ জানিয়ে মন্ত্রী আরও বলেন, এই সাফল্যের পরও সকলকে আরো তৎপর থাকতে হবে, এপিএ বাস্তবায়নে নিষ্ঠাবান হতে হবে।

 সভায় মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

#

কামরুল/রোকসানা/সাহেলা/মোশারফ/জয়নুল/২০২১/২০৫০ঘণ্টা

তথ্যবিবরণী নম্বর : ৩৭

**স্বাধীনতার সুবর্ণজয়ন্তী উদ্‌যাপন সংক্রান্ত মন্ত্রিসভা কমিটির প্রথম সভা অনুষ্ঠিত**

ঢাকা, ১৯ পৌষ (৩ জানুয়ারি) :

 মহান স্বাধীনতার সুবর্ণজয়ন্তী বর্ণাঢ্য ও যথাযথ মর্যাদার সাথে উদ্‌যাপনের নিমিত্তে গঠিত মন্ত্রিসভা কমিটির প্রথম সভা অনুষ্ঠিত হয়েছে।

 আজ রাজধানীর মুক্তিযুদ্ধ বিষয়ক মন্ত্রণালয়ের সম্মেলন কক্ষে মুক্তিযুদ্ধ বিষয়ক মন্ত্রী ও কমিটির সভাপতি আ ক ম মোজাম্মেল হকের সভাপতিত্বে এ সভা অনুষ্ঠিত হয়।

 সভাশেষে প্রেস ব্রিফিংয়ে মন্ত্রী বছরব্যাপী নানান আয়োজনে স্বাধীনতার সুবর্ণজয়ন্তী উদ্‌যাপনের পরিকল্পনার কথা জানান। তিনি বলেন, মুক্তিযুদ্ধের চেতনা নতুন প্রজন্মের মাঝে এবং তৃণমূলে ছড়িয়ে দেয়ার লক্ষ্য নিয়ে বছরব্যাপী বিভিন্ন অনুষ্ঠান আয়োজন করা হবে।

 মন্ত্রী জানান, সুবর্ণজয়ন্তী উপলক্ষে একটি থিম সং, লোগো এবং পৃথক ওয়েবসাইট করা হবে। থিমসং এর জন্য তথ্যমন্ত্রী ড. হাছান মাহ্‌মুদ, লোগোর জন্য শিক্ষা মন্ত্রী ডাঃ দীপু মনি এবং ওয়েবসাইটের জন্য তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলককে আহ্বায়ক করে উপ-কমিটি গঠন করা হয়েছে। বিস্তারিত কর্মসূচি প্রধানমন্ত্রীর চূড়ান্ত অনুমোদনের পর জানানো হবে বলে মন্ত্রী জানান।

 বছরব্যাপী আয়োজনের ধারণাপত্র উপস্থাপন করেন মুক্তিযুদ্ধ বিষয়ক মন্ত্রণালয়ের সচিব তপন কান্তি ঘোষ।

 সভায় তথ্যমন্ত্রী ড. হাছান মাহ্‌মুদ, স্থানীয় সরকার বিভাগের মন্ত্রী মোঃ তাজুল ইসলাম, পররাষ্ট্রমন্ত্রী এ. কে আব্দুল মোমেন, তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক, স্থানীয় সরকার বিভাগের সিনিয়র সচিব হেলালুদ্দীন আহমদ সভাকক্ষে উপস্থিত ছিলেন। এছাড়া ভার্চুয়ালভাবে শিক্ষামন্ত্রী ডাঃ দীপু মনি, জনপ্রশাসন প্রতিমন্ত্রী ফরহাদ হোসেন, সংস্কৃতি প্রতিমন্ত্রী কে এম খালিদ, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী, জনপ্রশাসন সচিব শেখ ইউসুফ হারুনসহ কমিটির অন্যান্য সদস্য উপস্থিত ছিলেন।

#

মারুফ/রোকসানা/সাহেলা/মোশারফ/আব্বাস/২০২১/২১০৪ ঘণ্টা

তথ্যবিবরণী নম্বর : ৩৬

**কথাসাহিত্যিক রাবেয়া খাতুনের ইন্তেকালে তথ্যমন্ত্রীর শোক**

ঢাকা, ১৯ পৌষ (৩ জানুয়ারি) :

 স্বাধীনতা ও একুশে পদকপ্রাপ্ত কথাসাহিত্যিক রাবেয়া খাতুনের ইন্তেকালে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ।

 আজ রাজধানীতে নিজ বাসভবনে ৮৫ বছর বয়সে এই কথাসাহিত্যিক ইন্তেকাল করেন। তথ্যমন্ত্রী প্রয়াতের আত্মার মাগফিরাত কামনা করেন ও তার শোকাহত পরিবারের সদস্যদের প্রতি গভীর সমবেদনা জানান।

 চ্যানেল আইয়ের ব্যবস্থাপনা পরিচালক ফরিদুর রেজা সাগরের মাতা ১৯৩৫ সালের ২৭ ডিসেম্বর জন্মগ্রহণকারী রাবেয়া খাতুন সম্পর্কে তথ্যমন্ত্রী বলেন, ‘শিশু-কিশোরদের জন্য শত গ্রন্থের প্রণেতা রাবেয়া খাতুন লেখালেখির পাশাপাশি শিক্ষকতা ও সাংবাদিকতা করেছেন। এছাড়া তিনি বাংলা একাডেমির কাউন্সিল সদস্য, জাতীয় গ্রন্থকেন্দ্রের গঠনতন্ত্র পরিচালনা পরিষদ, জাতীয় চলচ্চিত্র পুরস্কারের জুরি বোর্ডের বিচারক প্যানেল এবং শিশু একাডেমির কাউন্সিল সদস্য হিসেবেও কাজ করেছেন। সাহিত্য জীবনের স্বীকৃতি হিসেবে একুশে পদক ও স্বাধীনতা পদক ছাড়াও বাংলা একাডেমি পুরস্কার অর্জনকারী রাবেয়া খাতুন তাঁর অসামান্য লেখনীর মাঝে চিরস্মরণীয় হয়ে থাকবেন।’

#

আকরাম/রোকসানা/সাহেলা/মোশারফ/জয়নুল/২০২১/২০৪০ঘণ্টা

তথ্যবিবরণী নম্বর : ৩৫

মুজিববর্ষ উপলক্ষে পরিবেশ মন্ত্রী

**বঙ্গবন্ধু আমাদের পতাকা, মানচিত্র ও স্বাধীনতার প্রতীক**

ঢাকা, ১৯ পৌষ (৩ জানুয়ারি):

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সর্বকালের সর্বশ্রেষ্ঠ বাঙালি, স্বাধীনতার মহান স্থপতি, জাতির পিতা বঙ্গবন্ধু শেখ মুজিবুর রহমান কেবল একজন ব্যক্তি নন, তিনি একটি পতাকা, একটি মানচিত্র ও স্বাধীনতার প্রতীক। বঙ্গবন্ধু শেখ মুজিব কোনো বিশেষ দল বা গোষ্ঠীর সম্পদ নন। বঙ্গবন্ধু মানে স্বাধীন দেশ, স্বাধীনতার যুদ্ধ, ১৬ ডিসেম্বরের চূড়ান্ত বিজয়। আপাদমস্তক অসাম্প্রদায়িক বঙ্গবন্ধু ছিলেন বাঙালির দীর্ঘকাল লালিত স্বপ্নের সবচেয়ে নির্ভরযোগ্য সারথি। বঙ্গবন্ধু তাঁর কর্ম, ত্যাগ, রাজনৈতিক প্রজ্ঞা, দূরদর্শিতা, সাহসিকতা, সততা সর্বোপরি বাংলাদেশ ও বাঙালির প্রতি অতল ভালবাসায় নেতা থেকে বাঙালির পরম আত্মীয়ে পরিণত হয়েছেন। বঙ্গবন্ধু জাতীয় জীবনে আমাদের গৌরবের, আমাদের অহংকারের মুক্তিযুদ্ধ ও স্বাধীনতার কেন্দ্রীয় নির্যাস।

 আজ মুজিববর্ষ উদ্‌যাপনের অংশ হিসেবে পরিবেশ, বন ও জলবায়ু পরিবর্তন মন্ত্রণালয় আয়োজিত ‘বাংলাদেশ বিনির্মাণে বঙ্গবন্ধুর অবদান’ শীর্ষক ভার্চুয়াল সেমিনারে ঢাকাস্থ সরকারি বাসভবন থেকে অনলাইনে যুক্ত হয়ে প্রধান অতিথির বক্তব্যে পরিবেশ মন্ত্রী এসব কথা বলেন। সেমিনারে প্রধান আলোচক হিসেবে উপস্থিত ছিলেন প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা বীর মুক্তিযোদ্ধা ডঃ তৌফিক-ই-এলাহী চৌধুরী বীর বিক্রম।

 পরিবেশ মন্ত্রী বলেন, বঙ্গবন্ধু সারা জীবন বাংলার সাধারণ মেহনতি কৃষক-শ্রমিক-জেলে-তাঁতী-আপামর জনগণের সার্বিক মুক্তির জন্য সংগ্রাম করেছেন। বঙ্গবন্ধুকে বাদ দিয়ে বাংলাদেশের বাঙালির ইতিহাস হয় না। ইতিহাসের মহানায়ক বঙ্গবন্ধুকে অস্বীকার করলে কার্যত বাংলাদেশকে অস্বীকার করা হয়। ১৯২০ সালের ১৭ মার্চ গোপালগঞ্জের টুঙ্গিপাড়ায় বঙ্গবন্ধু জন্মগ্রহণ না করলে আমরা পরাধীনতার শৃঙ্খল কখনোই ভাঙতে পারতাম না।

 পরিবেশ মন্ত্রী বলেন, বঙ্গবন্ধু স্বাধীনতা-পরবর্তী দেশ গঠনে কল্যাণমূলক ও বৈষম্যহীন রাষ্ট্রব্যবস্থা প্রবর্তনের এক মহানায়ক। আমরা এখন যা উপলব্ধি করছি, তিনি তাঁর সময়ে যথার্থভাবে তা উপলব্ধি করেছিলেন। দেশের প্রকৃতি, পরিবেশ সংরক্ষণ ও বৃক্ষরোপণ অভিযান শুরু করেছিলেন সফলভাবে। বর্তমানে দেশ পরিচালনায় রয়েছে জাতির পিতার আদর্শ ও সুযোগ্য উত্তরাধিকার সফল রাষ্ট্রনায়ক প্রধানমন্ত্রী শেখ হাসিনার নেতৃত্বাধীন সরকার। জাতির পিতা তাঁর জীবদ্দশায় মুক্তিযুদ্ধে দেশকে শত্রুমুক্ত করে আমাদের একটি পতাকা, একটি মানচিত্র দিয়ে গেছেন, ‍আমরা পেয়েছি দেশের রাজনৈতিক স্বাধীনতা। এখন দেশের জনগণের অর্থনৈতিক, সামাজিক, সাংস্কৃতিক মুক্তির লক্ষ্যে জাতির পিতার স্বপ্ন বাস্তবায়নে কাজ করছে তাঁরই সুযোগ্য উত্তরসূরি প্রধানমন্ত্রী শেখ হাসিনা।

 পরিবেশ মন্ত্রী বলেন, দেশের প্রত্যেক তরুণকে যার যার অবস্থান থেকে বঙ্গবন্ধুর দেখানো নীতি, আদর্শ ও স্বপ্ন বাস্তবায়নে কাজ করে যেতে হবে। প্রকৃতি-পরিবেশ রক্ষা করেই আমাদের এগিয়ে যেতে হবে।

 প্রধান আলোচকের বক্তব্যে প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা ডঃ তৌফিক-ই-এলাহী চৌধুরী বীর বিক্রম বলেন, বঙ্গবন্ধু ছিলেন সাধারণ অথচ অসাধারণ। জনগণের জন্য তাঁর ছিল গভীর ভালবাসা এবং দেশ পরিচালনায় ছিলো সীমাহীন অন্তর্দৃষ্টি। তিনি বলেন, জাতির পিতার ৭ মার্চের ভাষণ ছিলো মুক্তিযোদ্ধাদের কাছে দীক্ষামন্ত্র।

 পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান এনডিসির সভাপতিত্বে অনুষ্ঠিত সেমিনারে বিশেষ অতিথির বক্তব্য রাখেন মন্ত্রণালয়ের উপমন্ত্রী বেগম হাবিবুন নাহার এবং মন্ত্রণালয় ও অধিদপ্তরের ঊর্ধ্বতন কর্মকর্তাবৃন্দ আলোচনায় অংশগ্রহণ করেন।

#

দীপংকর/রোকসানা/সাহেলা/মোশারফ/আব্বাস/২০২১/২০১৫ ঘণ্টা

তথ্যবিবরণী নম্বর : ৩৪

**সৈয়দ আশরাফুল ইসলামের কবরে শ্রদ্ধা নিবেদন স্থানীয় সরকার মন্ত্রীর**

ঢাকা, ১৯ পৌষ (৩ জানুয়ারি):

 বাংলাদেশ আওয়ামী লীগের সাবেক সাধারণ সম্পাদক ও সাবেক সভাপতিমণ্ডলীর সদস্য, সাবেক মন্ত্রী, বীর মুক্তিযোদ্ধা সৈয়দ আশরাফুল ইসলামের দ্বিতীয় মৃত্যুবার্ষিকী উপলক্ষে তাঁর কবরে ফুল দিয়ে গভীর শ্রদ্ধা নিবেদন করেছেন স্থানীয় সরকার মন্ত্রী মোঃ তাজুল ইসলাম।

 মন্ত্রী আজ ঢাকায় বনানী কবরস্থানে প্রয়াত আওয়ামী লীগের সাবেক সাধারণ সম্পাদকের কবরে শ্রদ্ধা নিবেদন শেষে আত্মার মাগফিরাত কামনা করে দোয়া এবং মোনাজাত করেন।

 এ সময় স্থানীয় সরকার মন্ত্রী বলেন, সৈয়দ আশরাফুল ইসলাম অত্যন্ত সৎ, আদর্শ ও নীতিবান রাজনীতিবিদ ছিলেন। সকল লোভ লালসার ঊর্ধ্বে উঠে তিনি নীতি-নৈতিকতার সাথে মানুষের কল্যাণে কাজ করে গেছেন সারা জীবন। নিজের উপর অর্পিত রাষ্ট্রীয় দায়িত্ব পালনে সাবেক এই মন্ত্রী কখনো অবহেলা করেননি উল্লেখ করে মোঃ তাজুল ইসলাম জানান, সৈয়দ আশরাফুল ইসলাম দেশের সকল রাজনীতিবিদদের জন্য অনুকরণীয় হয়ে থাকবেন।

 আওয়ামী লীগের সফল সাবেক সাধারণ সম্পাদক প্রধানমন্ত্রী শেখ হাসিনার অত্যন্ত আস্থাভাজন এবং বিশ্বস্ত সহকর্মী ছিলেন বলেও উল্লেখ করেন স্থানীয় সরকার মন্ত্রী।

 সাবেক স্থানীয় সরকার, পল্লী উন্নয়ন ও সমবায় মন্ত্রী সৈয়দ আশরাফুল ইসলামের মৃত্যুবার্ষিকী উপলক্ষে আজ বাদ মাগরিব মন্ত্রণালয়ের স্থানীয় সরকার বিভাগের সম্মেলন কক্ষে আলোচনা ও দোয়া মাহফিলের আয়োজন করা হয়েছে।

#

হায়দার/রোকসানা/সাহেলা/মোশারফ/আব্বাস/২০২১/১৮৩৪ ঘণ্টা

তথ্যবিবরণী নম্বর : ৩২

সৈয়দ আশরাফের দ্বিতীয় প্রয়াণ বার্ষিকীতে-তথ্যমন্ত্রী

**সরকার উৎখাতের চক্রান্ত করতে গিয়ে বিএনপিই জনগণ থেকে উৎখাত হয়েছে**

ঢাকা, ১৯ পৌষ (৩ জানুয়ারি):

 তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বাংলাদেশ আওয়ামী লীগের প্রয়াত সাধারণ সম্পাদক সৈয়দ আশরাফুল ইসলাম নেতৃত্বের প্রতি অবিচল থেকে রাজনীতিকে ব্রত হিসেবে নিয়েছিলেন। দেশের ইতিহাসে সজ্জন, স্বচ্ছ রাজনীতিবিদ এবং একজন ভালো মানুষ হিসেবে তাঁর নাম ইতিহাসের পাতায় লেখা থাকবে।

 আজ রাজধানীতে জাতীয় প্রেসক্লাবে প্রয়াত জননেতা সৈয়দ আশরাফুল ইসলামের দ্বিতীয় প্রয়াণবার্ষিকী সভায় প্রধান অতিথির বক্তৃতায় মন্ত্রী একথা বলেন। বঙ্গবন্ধু সাংস্কৃতিক জোটের উপদেষ্টা চিত্ত রঞ্জন দাসের সভাপতিত্বে ও সম্পাদক অরুণ সরকার রানার সঞ্চালনায় পানিসম্পদ উপমন্ত্রী এ কে এম এনামুল হক শামীম সভায় প্রধান বক্তা এবং আওয়ামী লীগ নেতা এডভোকেট বলরাম পোদ্দার বিশেষ অতিথির বক্তব্য রাখেন। আওয়ামী লীগ নেতা এম এ করিম, স্বাধীনতা পরিষদের সাধারণ সম্পাদক শাহাদত হোসেন টয়েল, সাংবাদিক মানিক লাল ঘোষ, সমীরণ রায় প্রমুখ আমন্ত্রিত বক্তার বক্তব্য দেন।

 প্রয়াত সৈয়দ আশরাফকে অত্যন্ত সজ্জন, মিতভাষী, প্রচারবিমুখ একজন আপাদমস্তক ভদ্র মানুষ হিসেবে বর্ণনা করে ড. হাছান বলেন, ‘তিনি তাঁর পিতা দেশের প্রথম সরকারের উপরাষ্ট্রপতি সৈয়দ নজরুল ইসলামের মতোই দল ও দলের মূল নেতৃত্বের প্রতি অবিচল বিশ্বস্ত থেকে কাজ করেছেন। পিতার মতোই রাজনীতিকে দেশসেবা, জনসেবা, প্রয়োজনে সমাজ পরিবর্তন ও মানবকল্যাণের ব্রত হিসেবে নিয়েছিলেন তিনি। ২০০৭ সালে জননেত্রী শেখ হাসিনাকে অন্যায়ভাবে বন্দি করা হলে সৈয়দ আশরাফ যেভাবে নেত্রীর পক্ষে অবস্থান নিয়েছিলেন, সেটি নেত্রীকে এবং শিকল ও বাক্সবন্দি গণতন্ত্রকে মুক্ত করার ক্ষেত্রে যে ভূমিকা রেখেছে তা বাংলাদেশ ও আওয়ামী লীগের ইতিহাসে চিরদিন লিপিবদ্ধ থাকবে।’

 তথ্যমন্ত্রী এ সময় বিএনপি মহাসচিবের সাম্প্রতিক মন্তব্যের জবাবে বলেন, ‘মির্জা ফখরুল বলেছেন, এই বছরে নাকি সরকারকে উৎখাত করবে। গত ১২ বছর ধরে তারা সরকারকে উৎখাত করতে গিয়ে নিজেরাই জনগণের কাছ থেকে উৎখাত হয়ে গেছে। প্রতিনিয়ত সরকার উৎখাতের যে আন্দোলনের কথা আপনারা বলছেন, এতে জনগণের কাছে আগের মতোই এখনও হাস্যকর হচ্ছেন।’

 ড. হাছান আরো বলেন, ‘আশা করেছিলাম নতুন বছরের প্রথমে মির্জা ফখরুল সাহেবের কথাবার্তায় কিছুটা পরিবর্তন আসবে। আমি তার প্রতি যথাযথ সম্মান রেখেই বলতে চাই, দুঃখজনক হলেও সত্য, কোনো পরিবর্তন আসে নাই। অনুরোধ জানাই, আপনারা ইতিবাচক রাজনীতির ধারায় ফিরে আসুন। এতোদিন মানুষকে জিম্মি ও পুড়িয়ে হত্যার যে ধ্বংসাত্মক রাজনীতি করেছেন, সেজন্য নতুন বছরে জনগণের কাছে ক্ষমা চান এবং জনগণের কাছাকাছি যাওয়ার চেষ্টা করুন।’

 তথ্যমন্ত্রী নতুন বছরে প্রত্যাশা করেন-করোনা থেকে বিশ্ববাসী মুক্তি পাবে। নতুন বছরে তথ্য মন্ত্রী আরো প্রত্যাশা করেন, ‘মানুষ জিম্মি করার রাজনীতি পরিহার করে ইতিবাচক রাজনীতির ধারায় ফেরত আসবে বিএনপি।’

 #

তথ্যবিবরণী নম্বর : ৩৩

**যুগ্মসচিব মাহফুজুল হকের ভাইয়ের মৃত্যুতে তথ্যমন্ত্রীর শোক**

ঢাকা, ১৯ পৌষ (৩ জানুয়ারি):

 তথ্য মন্ত্রণালয়ের যুগ্মসচিব এস এম মাহফুজুল হকের বড় ভাই ডা. আবুল কালামের ইন্তেকালে গভীর শোক ও দুঃখ প্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 গতকাল রাজধানীর একটি হাসপাতালে চিকিৎসাধীন অবস্থায় ডা. আবুল কালামের শেষ নিঃশ্বাস ত্যাগের সংবাদে তথ্যমন্ত্রী প্রয়াতের আত্মার মাগফিরাত কামনা করেন এবং তার শোকাহত পরিবারের সদস্যদের প্রতি গভীর সমবেদনা জানান।

#

আকরাম/রোকসানা/সাহেলা/মোশারফ/আব্বাস/২০২১/১৮৫৬ ঘণ্টা

তথ্যবিবরণী নম্বর : ৩১

**৩৯তম বিসিএস (বিশেষ) পরীক্ষা-২০১৮ এর দুই হাজার জন সহকারী সার্জনের স্বাস্থ্য পরীক্ষা**

ঢাকা, ১৯ পৌষ (৩ জানুয়ারি) :

 ৩৯তম বিসিএস (বিশেষ) পরীক্ষা-২০১৮ এর ফলাফলের ভিত্তিতে বাংলাদেশ সিভিল সার্ভিসের (স্বাস্থ্য) ক্যাডারে সাময়িকভাবে সুপারিশকৃত দুই হাজার জন সহকারী সার্জনের স্বাস্থ্য পরীক্ষা ১৬ জানুয়ারি থেকে ২১ জানুয়ারি ২০২১ পর্যন্ত ঢাকা মেডিকেল কলেজ হাসপাতাল, স্যার সলিমুল্লাহ মেডিকেল কলেজ মিটফোর্ড হাসপাতাল, জাতীয় অর্থোপেডিক হাসপাতাল ও পুনর্বাসন প্রতিষ্ঠান (নিটোর), শহীদ সোহরাওয়ার্দী মেডিকেল কলেজ হাসপাতাল, জাতীয় হৃদরোগ ইনস্টিটিউট ও হাসপাতাল, জাতীয় বক্ষব্যাধি ইনস্টিটিউট ও হাসপাতাল এবং মুগদা মেডিকেল কলেজ হাসপাতাল ঢাকায় অনুষ্ঠিত হবে। স্বাস্থ্য পরীক্ষার বিস্তারিত সময়সূচি আলাদাভাবে বিজ্ঞাপিত হয়েছে।

 প্রত্যেক প্রার্থীকে সংশ্লিষ্ট মেডিকেল বোর্ডের সম্মুখে হাজির হওয়ার জন্য স্বাস্থ্য অধিদপ্তর হতে পর্যায়ক্রমে ডাকযোগে পত্র প্রেরণ করা হচ্ছে। স্বাস্থ্য পরীক্ষার পত্র না পেলে প্রার্থীকে তার স্বাস্থ্য পরীক্ষার নির্ধারিত তারিখের তিন দিন পূর্বে স্বাস্থ্য অধিদপ্তর, মহাখালী, ঢাকা- এর সাথে যোগাযোগ করে ডুপ্লিকেট পত্র সংগ্রহ করতে হবে অথবা ওয়েব সাইট www.hospitaldghs.gov.bd থেকে সংগ্রহ করা যাবে।

 উল্লেখ্য, স্বাস্থ্য পরীক্ষার জন্য ১-২৭১১-০০০০-২৬৮১ এই কোড নম্বরে ট্রেজারি চালানের মাধ্যমে ৫০ টাকা জমা দিতে হবে।

 স্বাস্থ্য অধিদপ্তরের এক প্রেস বিজ্ঞপ্তিতে এ তথ্য জানানো হয়।

#

ফরিদ হোসেন/রোকসানা/সাহেলা/মোশারফ/রেজাউল/২০২১/১৮৩২ ঘণ্টা

তথ্যবিবরণী নম্বর : ৩০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৯ পৌষ (৩ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১০ হাজার ৯২৫ জনের নমুনা পরীক্ষা করে ৮৩৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ১৬ হাজার ১৯ জন।

 গত ২৪ ঘণ্টায় ২৭জন-সহ এ পর্যন্ত ৭ হাজার ৬২৬ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৬০ হাজার ৫৯৮ জন।

#

হাবিবুর/রোকসানা/সাহেলা/মোশারফ/রেজাউল/২০২১/১৭২০ ঘণ্টা

তথ্যবিবরণী নম্বর : ২৯

**স্বাস্থ্যবিধি মেনে বিমান যোগাযোগ অব্যাহত থাকবে**

 **- বিমান প্রতিমন্ত্রী**

ঢাকা, ১৯ পৌষ (৩ জানুয়ারি):

 বেসামরিক বিমান পরিবহন ও পর্যটন মন্ত্রণালয়ের প্রতিমন্ত্রী মোঃ মাহবুব আলী বলেছেন, সৌদি আরবসহ অন্যান্য যে সমস্ত দেশ কোভিড-১৯ এর কারণে আপাতত বিমান চলাচল বন্ধ রেখেছে তারা তাদের নিষেধাজ্ঞা তুলে নেয়ার সাথে সাথে আমরা আমাদের দেশ থেকে বিমানচালনা শুরু করব। কোন দেশের সাথে বিমান যোগাযোগ বন্ধের কোনো সিদ্ধান্ত আপাতত নেই। স্বাস্থ্যবিধি মেনে বিমান যোগাযোগ অব্যাহত থাকবে।

 আজ রাজধানীর শেরেবাংলা নগরে বাংলাদেশ পর্যটন করপোরেশনের সদর দপ্তর ‘পর্যটন ভবনে’ রুফটপ রেস্টুরেন্ট উদ্বোধন উপলক্ষ্যে আয়োজিত অনুষ্ঠান শেষে সাংবাদিকদের প্রশ্নের জবাবে তিনি এ কথা বলেন।

 উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমানের নেতৃত্বে মহান মুক্তিযুদ্ধের মাধ্যমে বাংলাদেশ স্বাধীন হওয়ার পর সারা বিশ্বের দৃষ্টি ও আকর্ষণের কেন্দ্রবিন্দুতে ছিল বীরত্বের গৌরবময় ইতিহাসের অধিকারী এই বাংলাদেশ। কিন্তু বঙ্গবন্ধুকে হত্যা করার পরে দীর্ঘ ২১ বছরের অপশাসনের কারণে বিশ্বের দৃষ্টি বাংলাদেশ থেকে সরে গিয়েছিল।  তখন দেশের অন্যান্য খাতের মতো পর্যটন শিল্পেরও উন্নয়ন ও বিকাশ হয়নি। বঙ্গবন্ধু কন্যা প্রধানমন্ত্রী শেখ হাসিনা দায়িত্ব গ্রহণের পর বাংলাদেশের অন্যান্য খাতের মতো পর্যটন শিল্পও নির্দিষ্ট উন্নয়ন লক্ষ্যমাত্রা নিয়ে এগিয়ে যাচ্ছে। বর্তমানে বেসামরিক বিমান পরিবহন ও পর্যটন মন্ত্রণালয়ের নির্দেশনায় বাংলাদেশ ট্যুরিজম বোর্ড ও বাংলাদেশ পর্যটন কর্পোরেশন পর্যটন উন্নয়নে বিভিন্ন উদ্যোগ গ্রহণ করেছে। এ সকল উদ্যোগ বাস্তবায়নের মাধ্যমে ভবিষ্যতে বাংলাদেশ হয়ে উঠবে বিশ্বের অন্যতম জনপ্রিয় পর্যটন গন্তব্য।

 মাহবুব আলী বলেন, ২০৩০ সালের মধ্যে টেকসই উন্নয়ন লক্ষ্যমাত্রা অর্জনে পর্যটন শিল্পকে অগ্রণী ভূমিকা পালন করতে হবে। সরকারি ও বেসরকারি সকল পর্যটন অংশীজনের সমন্বয় টেকসই উন্নয়নের লক্ষ্যমাত্রায় পর্যটন শিল্পের জন্য নির্ধারিত লক্ষ্যসমূহ নির্ধারিত সময়ের মধ্যেই আমরা অর্জন করব। এ লক্ষ্যে আমাদের সবাইকে যার যার নিজ জায়গা থেকে আন্তরিকভাবে কাজ করতে হবে।

 তিনি বলেন, গ্রাহক সেবায় বাংলাদেশ পর্যটন কর্পোরেশন একটি ব্র্যান্ডের নাম। এই সংস্থার খাবারের গুণগত মান অত্যন্ত উন্নত। তবে বর্তমান সময় প্রতিযোগিতার যুগ। প্রতিযোগিতায় টিকে থাকতে হলে বাংলাদেশ পর্যটন করপোরেশনের সেবার মান আরো বৃদ্ধি করে গ্রাহকদের আস্থা ও বিশ্বাস অর্জন করতে হবে। সেবার মান বৃদ্ধি করে গ্রাহক সন্তুষ্টি অর্জনের কোন বিকল্প নেই।

 রাজধানীর আগারগাঁওয়ে অবস্থিত পর্যটন ভবনের খোলা ছাদে ৬,৬০০ বর্গফুট আয়তনের ১৫০ আসনবিশিষ্ট রেস্টুরেন্টটি অত্যাধুনিক সাজে সজ্জিত। এ রেস্টুরেন্টে সুলভ মূল্যে দেশি ও বিদেশি খাবারের ব্রেকফাস্ট, লাঞ্চ, ইভিনিং স্ন্যাক্স আইটেম, ফাস্টফুড ও ডিনারের সুব্যবস্থা রয়েছে। বাংলাদেশ পর্যটন করপোরেশনের মালিকানাধীন এই রেস্টুরেন্টে গ্রাহকদের জন্য সার্বক্ষণিক লিফট ও গাড়ীর বেইজমেন্ট পার্কিংয়ের সুবিধা রয়েছে।

 বাংলাদেশ পর্যটন করপোরেশনের চেয়ারম্যান রাম চন্দ্র দাসের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বেসামরিক বিমান পরিবহন ও পর্যটন মন্ত্রণালয়ের সিনিয়র সচিব মোঃ মহিবুল হক ও বাংলাদেশ ট্যুরিজম বোর্ডের প্রধান নির্বাহী কর্মকর্তা জাবেদ আহমেদ।

#

তানভীর/অনসূয়া/পরীক্ষিৎ/কামাল/জসীম/মাসুম/২০২১/১৫৫৫ ঘণ্টা

তথ্যবিবরণী নম্বর : ২৭

**লাইট ইঞ্জিনিয়ারিং ডেভেলপমেন্ট পলিসি প্রণয়নের কাজ দ্রুত এগিয়ে চলেছে**

ঢাকা, ১৯ পৌষ (৩ জানুয়ারি):

 জাতীয় অর্থনীতিতে দেশীয় লাইট ইঞ্জিনিয়ারিং শিল্পের অবদান শক্তিশালী করার লক্ষ্যে লাইট ইঞ্জিনিয়ারিং ডেভেলপমেন্ট পলিসি প্রণয়নের কাজ দ্রুত এগিয়ে চলেছে। এখাতের সংশ্লিষ্ট স্টেকহোল্ডারদের সাথে নিয়ে শীঘ্রই নীতিমালাটি চূড়ান্ত করা হবে।

 আজ শিল্প মন্ত্রণালয়ের উদ্যোগে লাইট ইঞ্জিনিয়ারিং শিল্পখাত বিকাশে শিল্প মন্ত্রণালয় চিহ্নিত কার্যক্রমসমূহ বাস্তবায়ন অগ্রগতির বিষয়ক এক ভার্চুয়াল আলোচনা সভায় আজ একথা জানানো হয়।

 বাণিজ্য মন্ত্রণালয়ের যুগ্মসচিব জিনাত আরা,  ইআরডির উপসচিব আব্দুল কাদের, জাতীয় রাজস্ব বোর্ডের প্রথম সচিব (ভ্যাট পলিসি) কাজী ফরিদ উদ্দীন, আর্থিক প্রতিষ্ঠান বিভাগের উপসচিব মোহাম্মদ এনামুল হক, পররাষ্ট্র মন্ত্রণালয়ের মাল্টি-ল্যাটেরাল ইকোনমিক অ্যাফায়ার্সের পরিচালক ফরিদা ইয়াসমিন, বাংলাদেশ ব্যাংকের উপ-মহাব্যবস্থাপক শরাফত উল্লাহ খান, বাংলাদেশ চেম্বার অভ্ ইন্ডাস্ট্রিজের সভাপতি আনোয়ার-উল আলম পারভেজ, বাংলাদেশ ইঞ্জিনিয়ারিং  ইন্ডাস্ট্রি ওনার্স অ্যাসোসিয়েশনের সভাপতি মোঃ আবদুর রাজ্জাক।

 সভায় দেশীয় লাইট ইঞ্জিনিয়ারিং শিল্পের স্বার্থে বাজেটে অন্তর্ভুক্তির জন্য বিটাক, এসএমই ফাউন্ডেশন ও বিসিকসহ এ শিল্পের সংশ্লিষ্ট স্টেকহোল্ডারদের সাথে নিয়ে প্রয়োজনীয় প্রস্তাবসমূহ দ্রুত তৈরি করার নির্দেশনা প্রদান করা হয়। সভায় জানানো হয়, করোনার কারণে ক্ষতিগ্রস্ত লাইট ইঞ্জিনিয়ারিং শিল্পসহ অন্যান্য ক্ষুদ্র ও মাঝারি শিল্পের জন্য প্রণোদনা নিশ্চিত করতে এ সংক্রান্ত একটি তালিকা বাংলাদেশ ব্যাংকের প্রেরণের উদ্যোগ গ্রহণ করা হয়েছে। এসময় শিল্প সচিব কে এম আলী আজম লাইট ইঞ্জিনিয়ারিং ইন্ডাস্ট্রিকে সর্বোচ্চ অগ্রাধিকার দিয়ে বিসিকে নতুন সেল গঠন এবং পুরান ঢাকার ধোলাইরপাড়ে লাইট ইঞ্জিনিয়ারিং শিল্প প্রতিষ্ঠানসমূহে কর্মরত প্রকৌশলী ও শ্রমিকদের জন্য বিটাকের উদ্যোগে মাস্টার ট্রেইনার তৈরির কার্যক্রম জোরদার করার নির্দেশনা প্রদান করেন।

 বাংলাদেশ ইঞ্জিনিয়ারিং  ইন্ডাস্ট্রি ওনার্স অ্যাসোসিয়েশনের সভাপতি মোঃ আবদুর রাজ্জাক বাংলাদেশ ব্যাংকের লো কস্ট ফান্ডের সুবিধা পেতে ইকুইটি এন্ড এন্ট্রাপ্রেনিউরশিপ ফান্ড (ইইএফ)-এ লাইট ইঞ্জিনিয়ারিং শিল্পকে অন্তর্ভুক্ত করার প্রস্তাব দেন। জাতীয় রাজস্ব বোর্ডের প্রথম সচিব কাজী ফরিদ উদ্দীন বলেন, দেশীয় লাইট ইঞ্জিনিয়ারিং শিল্প প্রতিষ্ঠানসমূহ যাতে সহজে ব্যবসা পরিচালনা করতে পারে সেজন্য সংশ্লিষ্ট এসআরওতে কোনো জটিলতা থাকলে সেটি নিরসনের উদ্যোগ গ্রহণ করা হবে। এসএমই ফাউন্ডেশন এর ব্যবস্থাপনা পরিচালক ড. মোঃ মফিজুর রহমান বলেন, হালকা প্রকৌশল শিল্প পণ্যে ৯০ শতাংশ পর্যন্ত মূল্যসংযোজন করা সম্ভব। এ শিল্পের সম্ভাবনাকে কাজে লাগাতে পারলে এটি দেশের অর্থনৈতিক উন্নয়নে উল্লেখযোগ্য অবদান রাখতে সক্ষম হবে।

 শিল্প সচিব কে এম আলী আজমের সভাপতিত্বে সভায় শিল্প মন্ত্রণালয়ের অতিরিক্ত সচিব মোঃ জাফর উল্লাহ, বাংলাদেশ শিল্প কারিগরি সহায়তা কেন্দ্র (বিটাক)-এর মহাপরিচালক আনোয়ার হোসেন চৌধুরী, টুলস এন্ড টেকনোলজি ইনস্টিটিউটের প্রকল্প পরিচালক ড. সৈয়দ মোঃ ইহসানুল করিম প্রমুখ সভায় অংশগ্রহণ করেন।

#

মাসুম/অনসূয়া/পরীক্ষিৎ/কামাল/জসীম/মাসুম/২০২১/১২১৪ ঘণ্টা

তথ্যবিবরণী নম্বর : ২৮

**বাংলাদেশে বিনিয়োগে আগ্রহী তুরস্ক**

ঢাকা, ১৯ পৌষ (৩ জানুয়ারি):

 তুরস্ক বাংলাদেশে স্পেশাল ইকোনোমিক জোনে বিনিয়োগ করতে আগ্রহ প্রকাশ করেছে। তারা বাংলাদেশে জাহাজ ভাঙ্গা ও জাহাজ নির্মাণ শিল্পে এবং চট্টগ্রামে কর্ণফুলী নদীর তীরে তরলীকৃত পেট্রোলিয়াম গ্যাস (এলপিজি) প্ল্যান্ট স্থাপনে যৌথভাবে বিনিয়োগ করতে চায়।

 বাংলাদেশে নিযুক্ত রাষ্ট্রদূত মুস্তাফা ওসমান তুরান আজ সচিবালয়ে নৌপরিবহন প্রতিমন্ত্রী খালিদ মাহমুদ চৌধুরীর সাথে সাক্ষাতকালে এসব আগ্রহ প্রকাশ করেন।

 প্রতিমন্ত্রী বাংলাদেশের দক্ষ ও প্রশিক্ষিত নাবিকদের তুরস্কের মার্চেন্ট শিপে নিয়োগ এবং মেরিটাইম সেক্টরে দু’দেশের সার্টিফিকেট অভ্ কমপিটেন্সি (সিওসি) স্বীকৃতির আহ্বান জানান। এর ফলে দু’দেশের নাবিকদের চাকুরির সুযোগ বৃদ্ধি পাবে। তিনি বাংলাদেশের জাহাজ নির্মাণে আধুনিক তথ্যপ্রযুক্তি বিনিময় এবং বাংলাদেশের প্রকৌশলী, পিপিপি এক্সপার্টস ও কারিগরি কর্মকর্তাদের প্রশিক্ষণের ওপর গুরুত্বারোপ করেন।

 রাষ্ট্রদূত নাবিকদের তুরস্কের মার্চেন্ট শিপে নিয়োগ, সিওসি’র স্বীকৃতি, জাহাজ নির্মাণে আধুনিক তথ্যপ্রযুক্তি বিনিময় এবং বিভিন্ন ক্ষেত্রে প্রশিক্ষণের বিষয়ে সহযোগিতার আশ্বাস দেন।

 দু’দেশের মধ্যে ১৯৮৬ সালে স্বাক্ষরিত দ্বিপাক্ষিক শিপিং চুক্তিপত্রের বিষয় নিয়ে তারা আলোচনা করেন। এসময় নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী উপস্থিত ছিলেন।

#

জাহাঙ্গীর/অনসূয়া/পরীক্ষিৎ/কামাল/জসীম/মাসুম/২০২১/১২১৪ ঘণ্টা

তথ্যবিবরণী নম্বর : ২৬

‘বঙ্গবন্ধু শেখ মুজিব কুইজ’ প্রতিযোগিতা

**গতকালের বিজয়ীদের তালিকা**

ঢাকা, ১৯ পৌষ (৩ জানুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন- নেÎ‡Kvbvi kixd Bd‡ZLvi Awf, eªvþYevwoqvi †gv. Avidvb Avn‡g`, wSbvB`‡ni mvMi nvmvb, bxjdvgvixi bxwjgv ivq ও wm‡j‡Ui Zvwdg|

 গতকালের কুইজে ৯৫ হাজার ৭৯৭ জন প্রতিযোগী অংশগ্রহণ করেন।

 স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/কামাল/জসীম/মাসুম/২০২১/১২১৪ ঘণ্টা